**Gyöngyösy László**

**Gyöngyösy László** ([Ungvár](https://hu.wikipedia.org/wiki/Ungv%C3%A1r), [1861](https://hu.wikipedia.org/wiki/1861). [január 13.](https://hu.wikipedia.org/wiki/Janu%C3%A1r_13.) – [Budapest](https://hu.wikipedia.org/wiki/Budapest), [1925](https://hu.wikipedia.org/wiki/1925). [február 23.](https://hu.wikipedia.org/wiki/Febru%C3%A1r_23.)) középiskolai tanár, író, irodalomtörténész.

Élete

Régi nemesi családból származott, valószínűleg [Gyöngyösi István](https://hu.wikipedia.org/wiki/Gy%C3%B6ngy%C3%B6si_Istv%C3%A1n_(k%C3%B6lt%C5%91)) költő is elődjei közé tartozott. Apja ügyvéd volt, és amikor 1874-ban meghalt, földbirtokukat elárverezték. A fiú idős anyjával maradt. Iskoláit nélkülözések közepette végezte el 1877-ben az ungvári gimnáziumban. 1878-ban [Sárospatakra](https://hu.wikipedia.org/wiki/S%C3%A1rospatak) ment teológiát hallgatni, onnan pedig Debrecenbe. 1879-től a budapesti egyetem hallgatója volt, francia, német, angol és magyar irodalommal foglalkozott. 1881-től 1886-ig újságíróként működött, majd tanár lett: 1886-tól [Aszódra](https://hu.wikipedia.org/wiki/Asz%C3%B3d), 1887. szeptemberben [Hajdúnánásra](https://hu.wikipedia.org/wiki/Hajd%C3%BAn%C3%A1n%C3%A1s), 1890-ben a [máramarosi](https://hu.wikipedia.org/wiki/M%C3%A1ramaros) református líceumhoz nevezték ki. 1894-ben áthelyezték a [temesvári](https://hu.wikipedia.org/wiki/Temesv%C3%A1r) főreáliskolába.

Írt regényt, verset, elbeszéléseket, és több irodalomtörténeti munkája is megjelent. Cikkei a *Magyarország és a Nagyvilág*ban (1881. 27. sz. Sganarelle Molière főalakjáról, elbeszélések és irodalomtörténeti cikkek, 1882. A XVI. és XVII. század lírai költészete hazánkban, Petőfi Sándor, Gvadányi József, stb.). 1882. szeptembertől a *Magyar Föld* belső munkatársaként tárcákat írt és a napi hírek rovatot is vezette; [Mark Twaintől](https://hu.wikipedia.org/wiki/Mark_Twain) fordított). Lírai költeményei a *Vasárnapi Ujság*ban, a *Fővárosi Lapok*ban, az *Ország-Világ*ban, Debrecenben stb. jelentek meg. Az egyházi és tanügyi irodalom terén is működött, nevezetesebbek a *Debreceni Protestáns Lap*ban (1890. A görög nyelv kérdéséhez), a *Protestáns Egyházi és Iskolai Lap*ban (1890-91. Az uj gymnasium, Homerosz kedélyvilága, Emlékezés Soós Gáborra, Ref. gymnasiumok vizsgarendszere, 1893. Szigeti dolgok című írásai – ezek mind *Figyelő* álnév alatt.)

Munkái

* Chuzzlewit Márton élete és kalandjai ([Charles Dickens](https://hu.wikipedia.org/wiki/Charles_Dickens) regényének fordítása angolból; három kötet, Budapest, 1885)
* Hazulról (elbeszélések, Budapest, 1888)
* Arany János élete és munkái (Budapest, 1901)
* Belső emberek (1902)
* A régi ösvényen (költemények, 1903)
* Fiatal házasok (regény, 1903)
* Gyöngyösi István élete és munkái (Budapest, 1905)
* Mikszáth Kálmán (Budapest, 1911)
* Pósa Lajos életrajza (Budapest, 1920).

Forrás:

https://hu.wikipedia.org/wiki/Gyöngyösy\_László